7.9.2006	

Viite       	Oikeusministeriön lausuntopyyntö 30.6.2006, OM 7/021/2004 OM0191:00/06/06/2000     

Asia	
Luonnonvarainneuvoston lausunto vesilakityöryhmän mietinnöstä	

Luonnonvarainneuvosto on kokouksessaan 7. syyskuuta 2006 hyväksynyt ympäristö- ja energiajaoston esityksestä luonnonvarainneuvoston lausunnon vesilakityöryhmän mietinnöstä. Lausuntonaan luonnonvarainneuvosto esittää seuraavan. 

Tausta

Oikeusministeriö on viitekirjeellään pyytänyt luonnonvarainneuvoston lausuntoa vesilakityöryhmän mietinnöstä (Työryhmämietintö 2006:13). Mietinnössään vesilakityöryhmä on valmistellut vesilain kokonaisuudistuksen vaatimat muutokset muuhun lainsäädäntöön ja laatinut luonnoksen vesiasetukseksi. Lisäksi työryhmä on valmistellut lainsäädännöllisiä muutoksia menettelyksi valtioneuvoston poikkeuslupa-asiassa, vesilain korvaussäännöksissä, luonnontilaisten purojen suojelussa, voimassa olevien lupien tarkistamisessa ja kalatalousvelvoitteissa ja –maksuissa. 

Luonnonvarainneuvoston lausunto

Kuten luonnonvarainneuvosto on 27.10.2004 lausunnossaan vesilakitoimikunnan mietinnöstä todennut, neuvosto pitää vesilain kokonaisuudistusta tarpeellisena. Vesilakityöryhmä on omassa mietinnössään ansiokkaasti tarkentanut ehdotetun vesilainsäädännön yksityiskohtia. 

Valtioneuvoston poikkeuslupa-asia
Mietinnössään vesilakityöryhmä ehdottaa, että vesilain 3 luvun 5 §:ssä säädettäisiin, että valtioneuvosto voi myöntää poikkeuksen 4 §:n 2 momentissa tarkoitetusta luvan myöntämisen esteestä, jos hankkeen toteuttaminen on yhteiskunnan kokonaisedun mukaista. Luonnonvarainneuvosto esittää, että valtioneuvostolle ei myönnetä 3 luvun 5 §:ssä mainittua poikkeuslupaa. 

Luonnontilaiset purot
Luonnonvarainneuvosto kannattaa vesilakityöryhmän ehdotusta, jonka mukaan luonnontilaisten purojen sääntely vesilaissa toteutettaisiin vesilakityöryhmän mietinnön ratkaisuvaihtoehtoja yhdistelemällä työryhmän esittämällä tavalla. 

Vesilain rakenne
Vesilakitoimikunnan mietinnössä (Komiteamietintö 2004:2) ja vesilakityöryhmän mietinnössä vesilain lukujen pykälät on numeroitu siten, että kukin luku alkaa pykälällä 1. Tällainen numerointi hankaloittaa lain käyttöä, jos vesilain rakenne ja sisältö ei ole käyttäjälle entuudestaan tuttu. Luonnonvarainneuvosto kannattaa Suomen Lakimiesliiton lausunnossaan vesilakitoimikunnan mietinnöstä tekemää ehdotusta, jonka mukaan tulee harkita lain pykälänumeroinnissa siirtymistä juoksevaan numerointiin lukukohtaisen sijasta. Täten siis vesilain numerointi vastaisi työryhmän ehdottamaa vesiasetuksen pykälänumerointia. 

Puheenjohtaja		Kimmo Tiilikainen

Pääsihteeri			Veikko Marttila

Tiedoksi:
Ympäristöministeriö
Maa- ja metsätalousministeriö